EFTA JÄRELEVALVEAMETI OTSUS nr 30/20/COL,

1. aprill 2020,

millega muudetakse 106. korda riigiabi käsitlevaid menetlus- ja sisulisi eeskirju, asendades lühiajalise ekspordikrediidikindlustuse suuniste lisa [2020/982]

EFTA järelevalveamet,

VÕTTES arvesse:

Euroopa Majanduspiirkonna lepingut (edaspidi „EMP leping“), eriti selle artikleid 61–63 ja protokolli nr 26,

EFTA riikide vahel järelevalveameti ja kohtu asutamise kohta sõlmitud lepingut (edaspidi „järelevalve- ja kohtuleping“), eriti selle artiklit 24 ja artikli 5 lõike 2 punkti b,

NING ARVESTADES JÄRGMIST:

Järelevalve- ja kohtulepingu artikli 24 kohaselt jõustab ESA EMP lepingu riigiabi käsitlevad sätted.

Järelevalve- ja kohtulepingu artikli 5 lõike 2 punkti b kohaselt annab ESA välja teateid ja suuniseid EMP lepingus käsitletud küsimustes, kui kõnealuse lepingu või järelevalve- ja kohtulepinguga on nii ette nähtud või kui ESA peab seda vajalikuks.

27. märtsil 2020 võttis Euroopa Komisjon (edaspidi „komisjon“) vastu teatise, millega muudetakse dokumendi „Komisjoni teatis liikmesriikidele Euroopa Liidu toimimise lepingu artiklite 107 ja 108 kohaldamise kohta lühiajalise ekspordikrediidikindlustuse suhtes“ (edaspidi „teatis“) (1) lisa.

Selleks et aidata ELi majandust COVID-19 puhangu kontekstis, võttis komisjon vastu ajutise raamistiku, (2) mis võimaldab liikmesriikidel pakkuda täiendavaid toetusmeetmeid, kasutades ära kehtivate riigiabi eeskirjade täielikku paindlikkust. Lühiajalise ekspordikrediidikindlustuse valdkonnas lubati raamistikus vastavalt teatise punkti 18 alapunktile d ekspordikrediidikindlustuse nappuse tõttu suuremat paindlikkust teatavate riskide ajutise turukõlbmatuse tõendamisel. See paindlikkus ei pruugi olla piisav, et kiiresti toime tulla raskustega, millega ettevõtjad praegu ja tõenäoliselt lähitulevikus kokku puutuvad. Selle asemel on vaja kiiremini reageerida, et leevendada kõiki negatiivseid tagajärgi, mis tulenevad eraõiguslike kindlustusandjate ootamatust lahkumisest lühiajalise ekspordikrediidi turult. Võttes arvesse avaliku konsultatsiooni tulemusi ja üldisi märke COVID-19 puhangu kahjulikust mõjust liidu majandusele tervikuna, leiab komisjon, et erasektor üldiselt ei suuda katta kõiki majanduslikult põhjendatud riske seoses ekspordiga riikidesse, mis on praegu liigitatud turukõlbliku riski riikideks. Samal ajal, võttes arvesse praegust teavet COVID-19 puhangu edasise arengu kohta, võib juhtuda, et eraõiguslikud kindlustusandjad hakkavad jälle suurendama positsiooni lühiajalises ekspordikrediidikindlustuses enne teatise punktis 36 sätestatud üheaastase perioodi möödumist.

Neid asjaolusid arvesse võttes on komisjon kooskõlas ajutise raamistiku kestusega otsustanud käsitada kõiki teatise lisas loetletud riikidesse eksportimisega seotud kaubanduslikke ja poliitilisi riske ajutiselt turukõlbmatutena kuni 31. detsembrini 2020. Kooskõlas teatise punktiga 36 hindab komisjon ajutise erandi pikendamist kolm kuud enne 2020. aasta lõppu.

Käesolev teatise muudatus on oluline ka Euroopa Majanduspiirkonna jaoks.

EMP riigiabi eeskirjade ühetaoline kohaldamine tuleb tagada kogu Euroopa Majanduspiirkonnas kooskõlas EMP lepingu artiklis 1 sätestatud ühtsuse tagamise eesmärgiga.

EMP lepingu XV lisa 11. leheküljel oleva peatüki „ÜLDSÄTTED“ II punkti kohaselt peab ESA pärast Euroopa Komisjoniga konsulteerimist vastu võtma komisjoni õigusaktidega kooskõlas olevaid õigusakte.

OLLES konsulteerinud Euroopa Komisjoniga,

OLLES konsulteerinud EFTA riikidega,

ON VASTU VÕTNUD KÄESOLEVA OTSUSE:

Artikkel 1 Riigiabi käsitlevaid menetlus- ja sisulisi eeskirju muudetakse, asendades lühiajalist ekspordikrediidikindlustust käsitlevate suuniste lisa. Uus lisa on lisatud käesolevale otsusele ja on selle lahutamatu osa.

Artikkel 2 Ainult otsuse ingliskeelne tekst on autentne.

Brüssel, 1. aprill 2020. EFTA järelevalveameti nimel Lugupidamisega Bente ANGELL-HANSEN eesistuja vastutav kolleegiumi liige Frank J. BÜCHEL kolleegiumi liige Högni KRISTJÁNSSON kolleegiumi liige Carsten ZATSCHLER allkirjastab õigus- ja täitevasjade osakonna direktorina

(1) Avaldamata.

(2) Komisjoni 19. märtsi 2020. aasta teatis „Riigiabi ajutine raamistik majanduse toetamiseks praeguse COVID-19 puhangu kontekstis“ (ELT C 91I, 20.3.2020, lk 1).